b"\n_START_ARTICLE_\nSava Bohinjka\n_START_SECTION_\nOpis reke\n_START_PARAGRAPH_\nSava Bohinjka je \xc5\xbee na iztoku iz Bohinjskega jezera prava reka. Vodo dobiva iz obse\xc5\xbenega obmo\xc4\x8dja visokogorskega krasa v bohinjskem delu Julijskih Alp, mdr. iz Doline Triglavskih jezer, Komne, Fu\xc5\xbeinskih planin in Spodnjih Bohinjskih gora, deloma iz kra\xc5\xa1kih izvirov (mdr. Savica, Govic) in deloma iz strmih hudournikov. Prvih nekaj deset metrov reke nekateri imenujejo tudi Jezernica, ime Sava Bohinjka naj bi dobila \xc5\xa1ele po izlivu levega pritoka Mostnice. Slabih 200 m naprej se zaje v kratko sotesko, nato pa te\xc4\x8de po Spodnji Bohinjski dolini ves \xc4\x8das po prodnih naplavinah, ki so jih v dolinsko dno ve\xc4\x8dinoma nasuli hudourni\xc5\xa1ki pritoki, saj sama v tem delu doline zaradi iztekanja iz jezera prena\xc5\xa1a razmeroma malo proda. Re\xc4\x8dna struga je v povsem naravnem stanju, z lepimi belimi prodi\xc5\xa1\xc4\x8di in zeleno modrimi tolmuni, vendar pa ob visoki vodi povzro\xc4\x8da tudi \xc5\xa1kodo, saj se njena vijugasta struga prestavlja sem in tja po naplavni ravnici._NEWLINE_Pri Bohinjski Bistrici se ji pridru\xc5\xbeita desna pritoka Bistrica in Belca, nato pa zavije v o\xc5\xbeji del doline, ki jo obdajajo strma gozdnata pobo\xc4\x8dja. Pri Nomenju vstopi v okoli 10\xc2\xa0km dolgo Sotesko, zarezano med strma pobo\xc4\x8dja Jelovice na ju\xc5\xbeni  in Pokljuke na severni strani. Skozi to ozko sotesko se je v ledenih dobah pomikal velik bohinjski ledenik, od katerega so ostali izraziti morenski nasipi (morena) na zgornjem robu strmih pobo\xc4\x8dij, do 800 m visoko nad dana\xc5\xa1njim dolinskim dnom. Dolinsko dno je zelo ozko, tako da je mestoma komaj dovolj prostora za reko, cesto in bohinjsko \xc5\xbeeleznico, kratki in strmi hudourniki z obeh strani pa v dno nana\xc5\xa1ajo velike koli\xc4\x8dine apnen\xc4\x8dastega gru\xc5\xa1\xc4\x8da. Ob mo\xc4\x8dnih nalivih lahko ti nanosi zasujejo cesto in \xc5\xbeelezni\xc5\xa1ko progo, kar se je mdr. zgodilo ob mo\xc4\x8dnih padavinah 18. septembra 2007._NEWLINE_Soteska Save Bohinjke je neposeljena, prvo naselje ob toku navzdol je Bohinjska Bela na vi\xc5\xa1ji terasi na levem bregu reke. Neko\xc4\x8d se je ta soteska imenovala \xc5\xa0tenge, saj so bohinjski fu\xc5\xbeinarji leta 1554 skoznjo speljali tovorni\xc5\xa1ko pot proti Bledu, ki so jo morali mestoma vklesati v \xc5\xbeivo skalo in napraviti stopnice ('\xc5\xa1tenge')._NEWLINE_Nekoliko ni\xc5\xbee se reka iz severovzhodne smeri obrne proti vzhodu in vstopi v Blejski kot, kjer te\xc4\x8de med nizkimi gozdnatimi vzpetinami tik ob njegovem ju\xc5\xbenem robu, vse do soto\xc4\x8dja s Savo Dolinko pod Radovljico, nato pa obe reki svoj tok nadaljujeta kot Sava.\n_START_SECTION_\nHidronim in etimologija\n_START_PARAGRAPH_\nHidronim Sava Bohinjka je splo\xc5\xa1no uveljavljen tako v vsakdanji rabi kot v strokovni literaturi, \xc4\x8deprav je tak\xc5\xa1na oblika vodnega imena pri nas razmeroma redka, saj so dvobesedna vodna imena praviloma sestavljena iz levega prilastka in imena reke (prim. Sel\xc5\xa1ka Sora). V preteklosti, in ob\xc4\x8dasno \xc5\xa1e danes, se kot sopomenka uporablja tudi ime Bohinjska Sava . Tu in tam se v starej\xc5\xa1i literaturi pojavlja tudi okraj\xc5\xa1ano ime Bohinjka .\n_START_SECTION_\nHidrogeografija\n_START_PARAGRAPH_\n\xc4\x8ceprav priteka Sava Bohinjka iz osr\xc4\x8dja  Julijskih Alp, ima pri soto\xc4\x8dju s Savo Dolinko izrazit alpski de\xc5\xbeno-sne\xc5\xbeni re\xc5\xbeim. Bohinjsko jezero sicer v precej\xc5\xa1nji meri ubla\xc5\xbei spreminjanje pretoka, vendar prejme reka dolvodno od jezera \xc5\xa1tevilne hudourni\xc5\xa1ke pritoke, ki zlasti ob mo\xc4\x8dnej\xc5\xa1ih jesenskih de\xc5\xbeevjih spremenijo njen re\xc4\x8dni re\xc5\xbeim. Oktobrski in novembrski vi\xc5\xa1ek je u\xc4\x8dinek teh de\xc5\xbeevij, saj v tem \xc4\x8dasu de\xc5\xbeuje tudi v vi\xc5\xa1jih legah, medtem ko je spomladanski vi\xc5\xa1ek (maja in aprila) rezultat taljenja snega in precej\xc5\xa1nje koli\xc4\x8dine padavin. Vpliv sne\xc5\xbene odeje se  opazi v izrazitem zimskem ni\xc5\xbeku (februarja in januarja), saj ima reka v tem \xc4\x8dasu zaradi sne\xc5\xbene retinence manj\xc5\xa1i pretok kot ob poletnem ni\xc5\xbeku (avgusta). Gorski svet s strmimi pobo\xc4\x8dji in ve\xc4\x8dinoma tankimi prstmi vpliva tudi na visok dele\xc5\xbe padavin, ki odte\xc4\x8dejo po reki navzdol:  specifi\xc4\x8dni odtok zna\xc5\xa1a 37,6\xc2\xa0l/s/km\xc2\xb2, visok je tudi odto\xc4\x8dni koli\xc4\x8dnik (57,3\xc2\xa0%), podobno kot v drugih alpskih rekah._NEWLINE_Zaradi vpliva Bohinjskega jezera Sava Bohinjka ni izrazito nevaren hudournik, vendar lahko zaradi pritokov vseeno hitro naraste in povzro\xc4\x8da tudi \xc5\xa1kodo. Ve\xc4\x8dinoma ozka naplavna ravnica vzdol\xc5\xbe celotnega toka je izpostavljena hudourni\xc5\xa1kim poplavam, zaradi \xc4\x8desar so skoraj vsa naselja odmaknjena na nekoliko vi\xc5\xa1je obrobje doline, z izjemo nekaterih vasi v zgornjem delu doline (mdr. Brod, Savica, Kamnje in Polje). V zgornjem toku, kjer je  struga le plitvo zarezana v prodno naplavno ravnico, se voda ob mo\xc4\x8dnih nalivih razmeroma hitro razlije po ravnici in ogro\xc5\xbea tudi naselja in komunikacije, v soteski pa so najbolj problemati\xc4\x8dni hudourni\xc5\xa1ki pritoki iz strmih pobo\xc4\x8dij, ki lahko zasujejo ali uni\xc4\x8dijo cesto in \xc5\xbeelezni\xc5\xa1ko progo. To se je pokazalo tudi ob ujmi 18. septembra 2007, ko so na Savi Bohinjki v Bode\xc5\xa1\xc4\x8dah izmerili pretok 569\xc2\xa0m\xc2\xb3/s, kar je pretok z 20\xe2\x80\x9325-letno povratno dobo. Najve\xc4\x8d so k visokemu valu prispevali desni pritoki iz Spodnjih Bohinjskih gora, predvsem Bistrica, ki je v Bohinjski Bistrici dosegla najvi\xc5\xa1ji pretok 108\xc2\xa0m\xc2\xb3/s, kar je pretok z ve\xc4\x8d kot 100-letno povratno dobo._NEWLINE_Vzrok teh hudih poplav v Bohinju so bile izjemno mo\xc4\x8dne padavine, saj je v Bohinju v nekaj urah tistega dne padlo tudi ve\xc4\x8d kot 300\xc2\xa0mm padavin (na merilni postaji Bohinjska \xc4\x8ce\xc5\xa1njica so izmerili 279\xc2\xa0mm padavin). Najmo\xc4\x8dneje je de\xc5\xbeevalo med 13. in 15. uro, ko je v eni uri padlo kar 95\xc2\xa0mm de\xc5\xbeja. \xc2\xbb\xc5\xbde v tem \xc4\x8dasu so za\xc4\x8deli potoki hitro nara\xc5\xa1\xc4\x8dati in se razlivati po svojih vr\xc5\xa1ajih oziroma poplavnih ravnicah, \xc5\xa1tevilni hudourniki in plazovi pa so s plavinami zasuli vse tri dostopne ceste (skozi sotesko Save Bohinjke, s Pokljuke in iz Sel\xc5\xa1ke doline) ter \xc5\xbeelezni\xc5\xa1ko progo in Bohinj za nekaj \xc4\x8dasa povsem odrezali od ostalega sveta. ... Skupaj je bilo na obmo\xc4\x8dju ob\xc4\x8dine Bohinj poplavljenih 92 stanovanjskih in 21 gospodarskih objektov, med njimi novozgrajena transformatorska postaja, telovadnica, osnovna \xc5\xa1ola in tovarna LIP v Bohinjski Bistrici.\xc2\xab\xc2\xa0\n_START_SECTION_\nKakovost vode\n_START_PARAGRAPH_\nSava Bohinjka je reka z zelo \xc4\x8disto vodo in tudi njena struga je v naravnem stanju. V celotnem toku je v dobrem kemijskem in ekolo\xc5\xa1kem stanju ter primerna za vodne \xc5\xa1porte in tudi za kopanje. Kra\xc5\xa1ko in visokogorsko okolje v ve\xc4\x8dini pore\xc4\x8dja dodatno prispevata, da je reka zelo ob\xc4\x8dutljiva za onesna\xc5\xbeevanje, zaradi tega in velikega pomena Bohinjskega jezera ter reke za bohinjski turizem pa je potrebna zelo velika skrbnost pri na\xc4\x8drtovanju prihodnjih posegov v prostor. Pomemben prispevek k \xc4\x8distemu jezeru in reki sta komunalni \xc4\x8distilni napravi v Rib\xc4\x8devem Lazu in Bohinjski Bistrici. Kar nekaj naselij \xc5\xa1e vedno ni priklju\xc4\x8denih na kanalizacijsko omre\xc5\xbeje, vendar je nadaljnja gradnja tega omre\xc5\xbeja ena od prioritetnih nalog ob\xc4\x8dine Bohinj.\n_START_SECTION_\nLjudje in reka\n_START_PARAGRAPH_\nSava Bohinjka je poleg Bohinjskega jezera in okoli\xc5\xa1kega gorskega sveta klju\xc4\x8dna za razvoj turizma v tem delu Slovenije. Zelo priljubljena je zlasti za vo\xc5\xbenjo s kajaki in kanuji, predvsem od iztoka iz jezera do jezu HE Soteska, kjer tudi ni posebej zahtevna (te\xc5\xbeavnost do II+), dolvodno od HE pa je reka zahtevnej\xc5\xa1a zaradi brzic in ve\xc4\x8djih skal ter primerna le za izku\xc5\xa1ene vesla\xc4\x8de (te\xc5\xbeavnost do IV-)._NEWLINE_V preteklosti je Sava Bohinjka poganjala le nekaj mlinov in \xc5\xbeag, za delovanje fu\xc5\xbein v Bohinjski Bistrici je bil primernej\xc5\xa1i desni pritok Bistrica._NEWLINE_V Soteski je na reki ve\xc4\x8dji jez in na desnem bregu istoimenska hidroelektrarna z instalirano mo\xc4\x8djo 1,6 MW, ki deluje v okviru podjetja Gorenjske elektrarne iz Kranja._NEWLINE_Na Lancovem je na reki tik pred soto\xc4\x8djem s Savo Dolinko velik jez, ki je po kraj\xc5\xa1em kanalu neko\xc4\x8d dovajal vodo veliki Cajhnovi \xc5\xbeagi, zdaj pa manj\xc5\xa1i hidroelektrarni. \xc5\xbde okoli leta 1900 so ob \xc5\xbeagi namestili tudi turbino, ki je dajala elektri\xc4\x8dno energijo lastnikom \xc5\xbeage in bli\xc5\xbenje okolice.\n_START_SECTION_\nVarstvo narave\n_START_PARAGRAPH_\nNajzgornej\xc5\xa1i del reke do La\xc5\xa1kega Rovta le\xc5\xbei v Triglavskem narodnem parku, ostali del s celotnim dolinskim dnom do Lepenc je v obmo\xc4\x8dju Natura 2000 (Bohinjska Bistrica in Jereka). Naravna struga je ve\xc4\x8dinoma izdelana v prodnatih nanosih, v njej so na \xc5\xa1tevilnih mestih bela prodi\xc5\xa1\xc4\x8da in mestoma ve\xc4\x8dje skale, ki so se vanjo prikotalile s strmih pobo\xc4\x8dij, bre\xc5\xbeine pa so pora\xc5\xa1\xc4\x8dene z obre\xc5\xbenim grmovjem in drevjem. Precej\xc5\xa1en del naplavne ravnice je v travnikih in pa\xc5\xa1nikih, drugod raste grmovje in gozd, njen pomemben del so mrtvice (nekdanje struge) z zna\xc4\x8dilnim rastjem in \xc5\xbeivalstvom stoje\xc4\x8dih voda, mdr. na obeh bregovih pod Nomenjem in na desnem bregu pod Savico._NEWLINE_Zaradi \xc4\x8diste vode in naravnega okolja je reka zelo priljubljena tudi med \xc5\xa1portnimi ribi\xc4\x8di. V njej mdr. \xc5\xbeivijo  poto\xc4\x8dna postrv (Salmo trutta), sulec (Hucho hucho), lipan (Thymallus thymallus) ter iz Severne Amerike prine\xc5\xa1eni poto\xc4\x8dna zlatov\xc4\x8dica (Salvelinus fontinalis) in \xc5\xa1arenka (Oncorhynchus mykiss). Poleg teh \xc5\xbeivijo v Savi Bohinjki \xc5\xa1e klen (Leuciscus cephalus cephalus), podust (Chondrostoma nasus nasus), kapelj (Cottus gobio) idr. Za zgornji tok reke od iztoka iz jezera do mostu na glavni cesti pri Bohinjski Bistrici skrbi Ribi\xc5\xa1ka dru\xc5\xbeina Bohinj, od tam do jezu HE Soteska Zavod za ribi\xc5\xa1tvo Slovenije, za spodnji del od jezu HE Soteska do Cajhnovega mostu pa Ribi\xc5\xa1ka dru\xc5\xbeina Bled."